Micky van de Ven

Micky van de Ven (s. 19. huhtikuuta 2001 Wormer) on alankomaalainen jalkapalloilija, pelipaikaltaan keskuspuolustaja. Hän edustaa Englannin Valioliigassa pelaavaa Tottenham Hotspuria ja Alankomaiden maajoukkuetta.
Van de Ven on FC Volendamin kasvatti ja hän teki debyyttinsä joukkueessa lokakuussa 2019. Vuoden 2021 elokuussa hän siirtyi Saksan Bundesliigassa pelaavaan VfL Wolfsburgiin ja kesällä 2023 Tottenhamiin.
Van de Ven esiintyi Alankomaiden A-maajoukkueessa ensimmäistä kertaa lokakuussa 2023. Sitä ennen hän oli pelannut myös Alankomaiden alle 21-vuotiaiden maajoukkueessa.
Seurajoukkueura.
Van de Ven pelasi Volendamin junioreissa vuosina 2013–2019, ja kesällä 2019 hän siirtyi seuran edustusjoukkueeseen. Hän pelasi ensimmäisellä ammattilaiskaudellaan 2019–2020 Alankomaiden toiseksi korkeimmalla sarjatasolla, Eerste divisiessä 19 ottelua ja Alankomaiden cupissa, KNVB-cupissa yhden ottelun. Kaudella 2020−2021 Van de Ven pelasi Eerste divisiessä 27 ottelua, joissa hän teki kaksi maalia.
Van de Ven siirtyi elokuussa 2021 Saksaan VfL Wolfsburgin riveihin noin 3,75 miljoonan euron siirtokorvauksella. Hän pelasi ensimmäisen ottelunsa seurassa 6. marraskuuta Bundesliigan ottelussa FC Augsburgia vastaan, kun hän tuli vaihdosta kentälle. Ottelu päättyi Wolfsburgin 1–0-voittoon. Kaudella 2021–2022 Van de Ven pelasi yhteensä viisi Bundesliiga-ottelua.
Kaudella 2022–2023 Van de Ven vakiinnutti paikkansa avauskokoonpanossa pelaamalla Bundesliigassa 33 ottelua ja Saksan cupissa kolme ottelua. Hän myös onnistui maalinteossa Bundesliigan ottelussa marraskuussa 2022 Borussia Dortmundia vastaan.
Elokuussa 2023 Van de Ven siirtyi Englannin Valioliigaan Tottenham Hotspuriin noin 50 miljoonan euron siirtokorvauksella ja vuoteen 2029 ulottuvalla sopimuksella. Hän pääsi ensimmäistä kertaa kentälle uudessa seurassaan jo Valioliigan ensimmäisellä kierroksella. Lokakuussa hän teki ensimmäisen maalinsa Valioliigassa, ottelussa Lutonia vastaan. Van de Ven sai Tottenhamissa lempinimen "Micky Mouse." Marraskuussa hän loukkaantui ottelussa Chelseaa vastaan ja reisivamma piti hänet poissa kentiltä parin kuukauden ajan. Kaudella 2023–2024 hän pelasi Valioliigassa 27 ottelua, joissa hän teki kolme maalia. FA Cupissa ja Englannin liigacupissa hän pelasi molemmissa yhden ottelun.
Van de Ven pelasi Valioliigan kaudella 2024–2025 kaikkiaan 13 ottelua, joista avauskokoonpanossa 12. Lokakuun loppuun mennessä hän oli avauskokoonpanossa kahdeksassa ottelussa, mutta kärsi tämän jälkeen hamstring- ja reisivammoista maaliskuun alkuun saakka. Loppukauden aikana hän jäi usein vaihtopenkille. Tottenhamin voittamassa Eurooppa-liigassa hän pelasi kaksi alkusarjaottelua sekä kaikki kuusi viimeistä ottelua avauskokoonpanossa.
Maajoukkueura.
Van de Ven pelasi 11 ottelua Alankomaiden alle 21-vuotiaiden maajoukkueessa. Otteluista kolme kuului ikäluokan Euroopan-mestaruuskilpailuihin vuonna 2023, joissa Alankomaiden turnaus jäi alkulohkovaiheeseen. Kilpailuissa van de Ven pelasi kaikissa kolmessa ottelussa Belgiaa, Portugalia ja Georgiaa vastaan täyden peliajan. 
Van de Ven pelasi Alankomaiden maajoukkueessa ensimmäisen kerran lokakuussa 2023 EM-karsintaotteluissa Ranskaa ja Kreikkaa vastaan. Kesäkuun 2024 alussa hän pelasi kaksi ystävyysottelua, joista Kanadaa vastaan pelatussa hän oli avauskokoonpanossa. EM-kilpailuissa 2024 hän pääsi kentälle alkulohko-otteluissa Puolaa ja Itävaltaa, neljännesvälierässä Romaniaa sekä puolivälierässä Turkkia vastaan. Ensimmäisen maaottelumaalnsa hän teki MM-karsintaottelussa Maltaa vastaan kesäkuussa 2025. Hän on pelannut 12. heinäkuuta 2025 mennessä kaksitoista A-maaottelua, joissa hän on ollut neljä kertaa avauskokoonpanossa.
Pelityyli.
Van de Venistä tuli tammikuussa 2024 Valioliigan nopein pelaaja kaudesta 2020–2021 aloitettujen mittaustulosten historiassa, ja hänen huippunopeudekseen mitattiin valioliigaottelussa Brentfordia vastaan 37 kilometriä tunnissa. Hänen suurimpia heikkouksiaan ovat kuitenkin muun muassa ilmatilassa pelaaminen.
Tilastot.
Seurajoukkueuran tilastot.
Pävitetty 13. heinäkuuta 2025.
Maajoukkueuran tilastot.
Päivitetty 13. heinäkuuta 2025.